作者:皮日休
標題:太湖詩：上真觀
內容:徑盤在山肋，繚繞窮雲端。摘菌杖頭紫，緣崖屐齒刓。半日到上真，洞宮知造難。雙戶啟真景，齋心方可觀。天鈞鳴響亮，天祿行蹣跚。琪樹夾一徑，萬條青琅玕。兩松峙庭際，怪狀籲可歎。大螾騰共結，修蛇飛相盤。皮膚坼甲冑，枝節擒貙犴。罅處似天裂，朽中如井眢。褵褷風聲癬，跁跒地方痑。根上露鉗釱，空中狂波瀾。合時若莽蒼，闢處如轘轅。儼對無霸陣，靜問嚴陵灘。靈飛一以護，山都焉敢幹。兩廊潔寂曆，中殿高巑岏。靜架九色節，閑懸十絕幡。微風時一吹，百寶清闌珊。昔有葉道士，位當升靈官。欲箋紫微志，唯食虹影丹。既逐隱龍去，道風由此殘。猶聞絳目草，往往生空壇。羽客兩三人，石上譚泥丸。謂我或龍胄，粲然與之歡。衣巾紫華冷，食次白芝寒。自覺有真氣，恐隨風力摶。明朝若更住，必擬隳儒冠。